Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 2 Pv 183/13/1101	Bratislava I, 26.7.2013
EEČ : 2-8-110-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
si riadne neplní svoju zákonom stanovenú  vyživovaciu povinnosť voči svojmu synovi XXXXX, narodenému XXXXX,  bytom u matky XXXXX, narodenej XXXXX, trvale bývajúcej v XXXXX na XXXXX a to aj napriek tomu, že mu táto povinnosť bola deklarovaná rozsudkom XXXXX XXXXX I pod číslom konania XXXXX zo dňa 23.05.2007, právoplatným dňa 25.07.2007, na základe ktorého je povinný prispievať na syna mesačne sumou 116,18 Eur od 01.09.2006 k rukám matky, vždy do 15. dňa v mesiaci vopred, pričom túto deklarovanú povinnosť si neplnil od januára 2011 do októbra 2011 s tým, že dňa 09.05.2013 uhradil výživné vo výške 116,18 Eur, pričom zostávajúci dlh na nevyplatenom výživnom za  obdobie od januára do októbra 2011 predstavuje sumu 1.045,62 Eur,

lebo zanikla trestnosť činu

Odôvodnenie:
Uznesením povereného príslušníka Obvodného oddelenia Staré mesto - východ  Okresného riaditeľstva Policajného zboru v Bratislave I číslo konania ORP-532/SMV-B1-2013  z  02.05.2013  bolo podľa § 199 odsek 1 Trestného poriadku  začaté trestné stíhanie vo veci prečinu zanedbania povinnej výživy podľa § 207 odsek 1 a následne ďalším uznesením vyšetrovateľky Odboru kriminálnej polície Okresného riaditeľstva v Bratislave I číslo konania ORP-532/SMV-B1-2013 z  27.05.2013 bolo postupom podľa § 206 odsek 1 Trestného poriadku  vznesené obvinenie XXXXX za prečin zanedbania povinnej výživy podľa § 207 odsek 1 Trestného zákona na tom skutkovom základe ako je uvedené v predmetnom uznesení.

Dňa 15.07.2013 poverený príslušník  Policajného zboru predložil spisový materiál na Okresnú prokuratúru Bratislava I  s návrhom na zastavenie trestného stíhania podľa § 215 odsek 1 písmeno h) Trestného poriadku s poukazom na ustanovenie § 86 písmeno a) Trestného zákona.

Preskúmala som na vec sa vzťahujúci spisový materiál predložený povereným príslušníkom Obvodného oddelenia Staré Mesto - východ Okresného riaditeľstva Policajného zboru v Bratislave I a zistila som, že trestné stíhanie proti obvinenému XXXXX za prečin zanedbania povinnej výživy podľa § 207 odsek 1 Trestného zákona na tom skutkovom základe uvedenom vo výrokovej časti tohto uznesenia je namieste zastaviť podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86  písmeno a) Trestného zákona.

Podľa § 207 odsek 1  Trestného zákona sa prečinu zanedbania povinnej výživy dopustí ten, kto  najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

Podľa § 86 písmeno a) Trestného zákona trestnosť trestného činu zanedbania povinnej výživy podľa § 207  zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.

 Keďže splnenie vyživovacej povinnosti je dôležitejšie ako samotné potrestanie páchateľa, jeho trestnosť za splnenia podmienok stanovených zákonom zanikne. Základnou a nevyhnutnou podmienkou pre zánik trestnosti je, že páchateľ dodatočne splní svoju vyživovaciu povinnosť v celom rozsahu. Táto povinnosť však musí byť splnená skôr, než sa súd odoberie na záverečnú poradu.

Ako vyplýva z príslušného spisového materiálu, obvinený XXXXX uhradil v plnej výške  sumu  1.045,62 Eur, ktorá predstavuje dlžné bežné výživné  za obdobie od januára 2011 do októbra 2011, o čom doložil obvinený XXXXX do spisového materiálu šekové poukážky potvrdzujúce zaplatenie vyššie uvedenej sumy. 

Z vyššie uvedeného teda vyplýva, že obvinený XXXXX  uhradil  výživné v plnom rozsahu. Zo zadováženého spisového materiálu je taktiež zrejmé, že čin nemal pre oprávnenú osobu trvalo nepriaznivé následky

S poukazom na všetky vyššie uvedené skutočnosti som preto rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hana Štaffenová
prokurátorka